The Marshall Tucker Band

**The Marshall Tucker Band** on yhdysvaltalainen musiikkiyhtye, joka perustettiin vuonna 1972 Spartanburgissa Etelä-Carolinassa. Yhtye nousi suosituimpien southern rock -yhtyeiden joukkoon Yhdysvalloissa 1970–1980-luvuilla, mutta se ei ollut yhtä tunnettu Euroopassa. Yhtyeen albumeita on myyty 15 miljoonaa kappaletta.

## Historia

Sekstettiin kuuluivat alussa Toy Caldwell (laulu, soolokitara), Doug Gray (laulu), George McCorkle (rytmikitara), Jerry Eubanks (koskettimet, saksofoni, huilu), Tommy Caldwell (bassokitara) ja Paul Riddle (rummut). Sen jälkeen kokoonpano on vaihdellut monesti vuosien kuluessa.

The Marshall Tucker Band luokitellaan ensisijaisesti southern rock -yhtyeeksi, mutta se otti musiikkiinsa elementtejä myös countrysta, bluesista ja jazzista.

Capricorn Records julkaisi yhtyeen ensimmäisen albumin vuonna 1973. Siitä lähtien ilmestyi vähintään yksi albumi vuosittain 1980-luvun alkuvuosiin asti. Tunnettuja hittejä olivat muun muassa ”Can’t You See” ja ”Ramblin’” (molemmat 1973), ”24 Hours at a Time” (1974), ”Fire on the Mountain” (1975) ja ”Heard It in a Love Song” (1977). Laulaja-kitaristi Toy Caldwell kirjoitti suurimman osan yhtyeen kappaleista, mutta hänen pikkuveljestään Tommy Caldwellista tuli yhtyeen epävirallinen johtohahmo.

The Marshall Tucker Band keikkaili paljon The Allman Brothers Bandin kanssa erityisesti vuonna 1973. Marraskuussa 1976 yhtyeellä oli ensimmäinen ja samalla viimeinen esiintyminen Euroopassa, kun se soitti neljä keikkaa Isossa-Britanniassa Grinderswitchin ja Bonnie Bramlettin kanssa.

Vuonna 1977 ilmestynyt albumi *Carolina Dreams* myi miljoona kappaletta, ja se oli yhtyeen menestynein albumi. Vuonna 1979 yhtye vaihtoi levy-yhtiötä Warner Bros. Recordsiin. 

Bassokitaristi Tommy Caldwell kuoli auto-onnettomuudessa huhtikuussa 1980. Yhtye päätti kuitenkin jatkaa soittamista uuden jäsenen Franklin Wilkien kanssa. McCorkle, Toy Caldwell ja Riddle erosivat *Greetings from South Carolina* -albumin jälkeen vuonna 1983, ja Eubanks vuonna 1996. Toy Caldwell kuoli hengitysvajaukseen vuonna 1993 ja McCorkle syöpään vuonna 2007. Doug Gray on ryhmän ainoa alkuperäinen jäsen. Huhtikuussa 2025 ilmoitettiin Doug Grayn jäävän kiertuetauolle terveysongelmien vuoksi, ja tilanne oli muuttumaton elokuussa 2025.

## Yhtyeen nimen alkuperä

Yhtyeen nimi Marshall Tucker ei viittaa yhtyeen jäseneen vaan sokeaan pianonvirittäjään Spartanburgista. Kun yhtyeelle pohdittiin nimeä eräänä iltana vanhassa varastossa, jonka he olivat vuokranneet harjoitustilaksi, joku huomasi nimen Marshall Tucker. Hän ehdotti heidän kutsuvan itseään The Marshall Tucker Bandiksi, tietämättä sen viittaavan oikeaan henkilöön. Myöhemmin kävi ilmi pianonvirittäjä Marshall Tuckerin virittäneen pianon tuossa vuokratussa tilassa ennen yhtyettä, ja hänen nimensä oli Tuckerin mukaan joko maalattu oven nimikylttiin tai se oli ollut varastoon jääneessä käyntikortissa. Yhtyeen mukaan nimi oli ollut varaston avaimenperässä. Marshall Tucker itse hyväksyi yhtyeen nimen ja hän oli ”ylpeä heistä niin kauan kuin he olivat kilttejä poikia ja soittivat hyvää musiikkia”. 

## Diskografia (valikoima)

### Studioalbumit
**The Marshall Tucker Band* (1973)
**A New Life* (1974)
**Where We All Belong* (1974, tupla-albumi: studio/live)
**Searchin’ for a Rainbow* (1975)
**Long Hard Ride* (1976)
**Carolina Dreams* (1977)
**Together Forever* (1978)
**Running Like the Wind* (1979)
**Tenth* (1980)
**Dedicated* (1981)
**Tuckerized* (1982)
**Just Us* (1983)
**Greetings from South Carolina* (1983)
**Still Holdin’ On* (1988)
**Southern Spirit* (1990)
**Still Smokin’* (1992)
**Walk Outside the Lines* (1993)
**Face Down in the Blues* (1998)
**Gospel* (1999)
**Beyond the Horizon* (2004)
**Carolina Christmas* (2005)
**The Next Adventure* (2007)

### Live-albumit
**Where We All Belong* (1974, tupla-albumi: studio/live)
**Stompin’ Room Only* (2003)
**Live on Long Island 04-18-80* (2006)
**Carolina Dreams Tour ’77* (2007)
**Way Out West! Live From San Francisco 1973* (2010)
**Live! From Spartanburg, South Carolina* (2013)
**Live in the UK 1976* (2015)

### Kokoelma-albumit
**Greatest Hits* (1978)
**The Capricorn Years* (1994)
**Country Tucker* (1996)
**The Encore Collection* (1997)
**MT Blues* (1997)
**Keeping the Love Alive* (1998)
**Anthology: The First 30 Years* (2005)
**Where a Country Boy Belongs* (2006)
**Collector’s Edition* (2008)
**Love Songs* (2009)
**The Essential 3.0* (2009)
**Greatest Hits* (2011)

### Singlet
*”Can't You See” (1973) 
*"Take the Highway" (1973)
*”This Ol’ Cowboy” (1975)
*”Fire on the Mountain” (1975)
*”Heard It in a Love Song” (1977)
*”Can’t You See” (uusintajulkaisu, 1977)
*”Dream Lover” (1978)
*”Last of the Singing Cowboys (1979)
*”It Takes Time” (1980)

## Lähteet

## Aiheesta muualla
* Yhtyeen virallinen sivusto